Երեւանի «տարեդարձը» սկսաւ հակիրճ բացման խօսքով մը, զոր կատարեց բաժանմունքի վարիչ՝ Օր. Լորա Գույումճեանը: Ապա հանդիսական սայլով սրահ մտաւ Արգիշտի թագաւորը: Ան յորդորեց, թէ հիմնած է Էրեբունին՝ Խալտի աստուծոյ հոգածութեամբ եւ այդ քաղաքը հազարամեակներ պիտի ծաղկի: Ապա հանդէս եկաւ Պրն. Պարթեւ Կիւլիւմեանի ղեկավարած երգչախումբը: Անոնք երգեցին Երեւանին նուիրուած յայտնի երգեր: 11րդ եւ 12րդ դասարաններէ կազմուած խումբ մը աշակերտներ Երեւանին նուիրուած տողիկներ արտասանեցին: Անոնց հետեւեցաւ օրուան հիւր երգիչը՝ Ժոզէֆ Գրիգորեանը: Ան հայրենասիրական երգերով խանդավառեց ամբողջ Պօյաճեան սրահը: Հայերէնի ուսուցիչ Նորայր Տատուրեանը օրուան համար պատրաստած էր Երեւանի հին ու նոր լուսանկաներու ցուցադրութիւն մը: Աշակերտները զարմանալով դիտեցին, թէ ինչքա՛ն փոխուած էր Հայաստանի մայրաքաղաքը: Ցուցադրութեան իր մեղմօրօր ձայնով ընկերակցեցաւ Փալինա Եթզան: Ան մեներգեց Թաթայի «Երեւանս, Երեւանս» երգը: